人頭山肅謁石壁清源真君像
作者：程公許
朝代：宋

paragraphs: 人頭接劍門，濯濯危髻綰。
一峰表獨立，層崖平若剷。
有一偉丈夫，遠莫辨眉眼。
異聞驗清源，奇質自天産。
三生舊緣契，邂逅一笑莞。
江流怒未平，父功子其僝。
坐令老蛙縛，笑看離堆鏟。
陸海擅兩川，利百倍灞滻。
神聖杳難詰，事或載編簡。
明德遠矣哉，椒漿酌盈琖。